Document ID: 31997F0827

Reference:
19/ 01
BG
Официален вестник на Европейския съюз
54
31997F0827
L 344/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
СЪВМЕСТНО ДЕЙСТВИЕ
от 5 декември 1997 година,
прието от Съвета на основание член К.3 от Договора за Европейския съюз, относно създаването на механизъм за оценяване на прилагането и изпълнението на национално ниво на международните задължения за борба срещу организираната престъпност
(97/827/ПВР)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейски съюз, и по-специално член К.3, параграф 2, буква б) от него,
като взе предвид доклада на Групата на високо равнище по въпросите за организираната престъпност, одобрен на срещата на Европейския съвет в Амстердам от 16 и 17 юни 1997 г., и по-специално Препоръка № 15 от Плана за действие,
като взе предвид заключенията на Съвета относно горепосочения доклад,
като взе предвид опита, придобит в рамките на Международната работна група, която се занимава с финансовите операции, свързани с прането на пари,
като взе предвид Решението на Съвета от 26 юни 1997 г. относно разпоредбите, които са приложими по отношение на независимите национални експерти към Генералния секретариат на Съвета в контекста на изпълнението на плана за засилване на борбата срещу организираната престъпност,
като взе предвид, че е налице необходимост от подобряване на прилагането на национално равнище на инструментите, приети в рамките на Съюза и на други рамки, по-специално с оглед на борбата срещу организираната престъпност,
като взе предвид, че такова прилагане е основно задължение на всяка държава-членка и като взе предвид, че в рамките на тяхната концентрация в Съюза, държавите-членки взаимно се насърчават за подобряване на прилагането на подписаните на международно ниво инструменти за сътрудничество,
като взе предвид, че е желателно също така да бъде създаден механизъм, който като продължение на тази концентрация, да даде възможност на държавите-членки да оценяват на равнопоставени начала и взаимно доверие, прилагането от всяка една от тях на инструментите за сътрудничество, които са предназначени за борба срещу организираната престъпност,
като разгледа становищата на Европейския парламент (1) след консултацията, която е осъществена от председателството в съответствие с изискването на член К.6 от Договора за Европейския съюз,
ПРИЕ НАСТОЯЩОТО СЪВМЕСТНО ДЕЙСТВИЕ:
Член 1
Цел
1.   Без да се засягат правомощията на Общността, се създава механизъм за равнопоставено оценяване на прилагането и изпълнението на национално ниво на актовете на Съюза и другите международни актове и инструменти, които се отнасят до престъпността, на произтичащото законодателство и практики на национално ниво, както и на дейностите за международно сътрудничество в борбата срещу организираната престъпност в държавите-членки, в съответствие с посочените по-долу подробните правила.
2.   Всяка държава-членка се задължава да предприеме мерки за гарантиране на цялостно сътрудничество на националните власти с групите за оценяване, които се създават с настоящото съвместно действие, с оглед неговото прилагане при спазване на правните и морални норми, които са приложими на национално равнище.
Член 2
Обекти на оценка
1.   Всяка година по предложение на председателството членовете на Мултидисциплинарната работна група по въпросите на организираната престъпност определят специфични обекти на оценка, най-малко пет за една година, както и редът за оценяване на държавите-членки.
2.   Оценката се подготвя от председателството на Съвета, което се подпомага от Генералния секретариат на Съвета. Комисията се включва изцяло в подготвителната работа.
3.   Първата година на оценяване започва не по-късно от три месеца от влизането в сила на настоящото съвместно действие.
Член 3
Определяне на експерти
1.   Всяка държава-членка изпраща на Генералния секретариат на Съвета по инициатива на председателството имената на един до трима експерти, които притежават значителен опит по предмета, обект на оценяване в областта на борбата с организираната престъпност, по-специално от правоприлагащите органи, като полиция, митници, съдебна или друг публичен орган, които са подготвени да вземат участие в най-малко едно оценяване.
2.   Председателството подготвя списък на определените от държавите-членки експерти и го изпраща на членовете на Мултидисциплинарната работна група по въпросите на организираната престъпност.
Член 4
Екип за оценяване
От списъка по член 3, параграф 2 председателството избира екип от трима експерти за всяка държава-членка, която подлежи на оценяване, като не се допуска те да са граждани на съответната държава-членка. Имената на определените експерти се съобщават на Мултидисциплинарната работна група по въпросите на организираната престъпност. Тези експерти съставляват екипа за оценяване. В зависимост от предмета за оценяване, Комисията има право да вземе участие в заседанията на екипите от експерти. Генералният секретариат на Съвета подпомага екипа за оценяване при изпълнението на всички негови задачи.
Член 5
Подготовка на въпросници
Председателството със съдействието на Генералния секретариат на Съвета подготвя въпросник за оценяване на всички държави-членки, в съответствие с обекта, посочен в член 2, параграф 1 и го предоставя на Мултидисциплинарната работна група по въпросите на организираната престъпност за одобрение. Въпросникът се създава с цел да се установи цялата информация, необходима за оценяването. Оценяваните държави-членки предоставят отговори на въпросите в определеното време и по възможност най-пълно, като прилагат, когато това се налага, всички разпоредби на законодателството, както и изискващите се технически и практически данни.
Член 6
Оценка на място
След получаването на отговорите по въпросника, екипът за оценяване прави посещение в държавата-членка, обект на оценяването, за да осъществи срещи с политическите, административни, полицейски, митнически и съдебни власти или всеки друг конкретен орган, в съответствие с програмата за посещение, която се организира от посещаваната държава-членка. При организиране на посещението, държавата-членка взема предвид изразената от екипа воля.
Член 7
Подготовка на проектодоклад
Не по-късно от един месец от посещението по член 6, екипът за оценяване подготвя проектодоклад и го представя на оценяваната държава-членка за становище. В случай че това е необходимо, екипът променя доклада си в светлината на мнението на оценяваната държава-членка.
Член 8
Обсъждане и приемане на доклада
1.   Председателството изпраща проектодоклада, който е поверителен, на членовете на Мултидисциплинарната работна група по въпросите на организираната престъпност, заедно с всичките мнения на оценяваната държава-членка, които не са били възприети от страна на екипа за оценяване.
2.   Срещата на Мултидисциплинарната работна група по въпросите на организираната престъпност започва с представяне на проектодоклада от членовете на екипа за оценяване. След това, представител на оценяваната държава-членка, ако счете това за необходимо, изказва мнение или представя информация или обяснение. Мултидисциплинарната работна група по въпросите на организираната престъпност обсъжда проектодоклада и прави заключения, които се приемат с консенсус.
3.   Председателството информира Съвета веднъж годишно за резултатите от извършеното оценяване. Съветът има право, ако счете за необходимо, да направи препоръки до съответната държава-членка и може да я покани да направи отчет за осъществения от нея напредък в срок, който се определя от Съвета.
4.   В съответствие с член 9, параграф 2 председателството уведомява всяка година Европейския парламент за прилагането на механизма за оценяване.
5.   След завършване на процедурата по оценяване Съветът предприема съответните мерки.
Член 9
Поверителност
1.   Експертите от екипа за оценяване са задължени да спазват поверителността на цялата информация, която те получават във връзка с изпълнение на тяхната задача. Поради това, при необходимост, държавите-членки гарантират, че определените от тях експерти по член 3 притежават необходимото ниво на достъп до поверителна информация.
2.   Подготвеният в рамките на настоящото съвместно действие доклад е поверителен. Независимо от това, оценяваната държава-членка има право да публикува доклада на своя отговорност. В случай, че държавата-членка желае да публикува само отделни части от него, тя трябва да получи съгласието на Съвета.
Член 10
Преценка на механизма
Не по-късно от края на първото оценяване на всички държави-членки, Съветът разглежда подробно правилата и обхвата на механизма и, при необходимост, прави промени в настоящото съвместно действие.
Член 11
Влизане в сила
Настоящото съвместно действие влиза в сила в деня на публикуването му в Официален вестник.
Член 12
Публикуване в Официален вестник
Настоящото съвместно действие се публикува в Официален вестник.
Съставено в Брюксел на 5 декември 1997 година.
За Съвета
Председател
M. FISCHBACH
(1)  Становище, прието на 20 ноември 1997 година (все още непубликувано в Официален вестник).

Summary:
Партньорска оценка на мерките на държавите от ЕС за борба с организираната престъпност
Партньорска оценка на мерките на държавите от ЕС за борба с организираната престъпност
С едно съвместно действие на Европейския съюз (ЕС) се въвежда механизъм, който позволява да се извършват партньорски оценки на правните системи на държавите от ЕС по отношение на различните мерки за борба с организираната престъпност.
АКТ
                  
Съвместно действие 97/827/ПВР от 5 декември 1997 година прието от Съвета на основание член К.3 от Договора за Европейския съюз, относно създаването на механизъм за оценяване на прилагането и изпълнението на национално ниво на международните задължения за борба срещу организираната престъпност
ОБОБЩЕНИЕ
ОСНОВНИ АСПЕКТИ
                     
Оценката се подготвя от Председателството на Съвета, в сътрудничество с Генералния секретариат на Съвета и Европейската комисия.
Всяка държава от ЕС трябва да определи от 1 до 3 експерти, които имат опит по предметите, които ще се оценяват (т.е. полиция, митници, съдебна система), и изпраща техните имена на Представителството на Съвета. Представителството на Съвета избира след това 3 експерти от списъка с имена, които да извършат оценка на дадена държава на ЕС, като гарантира, че въпросните 3 експерти не са граждани на държавата от ЕС, която е обект на оценяване.
При всеки кръг от оценки се разглежда конкретна тема, договорена от държавите от ЕС. Те договорят също така реда на посещенията и въпросниците, въз основа на които екипът за оценяване трябва да извърши посещението си във всяка държава от ЕС. Целта е да се събере цялата информация, необходима за провеждане на оценката. След попълването на въпросника, екипът за оценяване посещава въпросната държава от ЕС, като се среща със съответните страни (например политически, административни, полицейски, митнически и съдебни власти). Всяка държава от ЕС трябва да гарантира, че нейните власти оказват пълно сътрудничество на екипите за оценяване, сформирани съгласно това съвместно действие.
Проектодокладът се изпраща на посетената държава от ЕС за становище не по-късно от 1 месец след посещението. След като бъдат приети и въведени промените, Председателството на Съвета изпраща след това проектодоклада на членовете на съответната работна група на Съвета за по-нататъшно обсъждане и приемане.
ПРЕПРАТКИ
Акт
Влизане в сила
Краен срок на транспониране в държавите-членки
Официален вестник на Европейския съюз
Съвместно действие 97/827/ПВР
15.12.1997 г.
-
OВ L 344,15.12.1997, стр. 7-9
СВЪРЗАНИ АКТОВЕ
                  
Решение 2002/996/ПВР на Съвета от 28 ноември 2002 година за създаване на механизъм за оценка на правните системи и на тяхното прилагане на национално равнище в борбата срещу тероризма (ОВ L 349, 24.12.2002 г., стр. 1-3).
последно актуализация 02.07.2015